stanford-oval/wikipedia huggingface dataset:
Volkswagen Kombi

Vasemmalla alkuperäinen Transporter T2, oikealla brasilialainen Kombi.
Volkswagen Kombi on Volkswagenin Brasiliassa valmistama pikkubussi. Se perustuu edelleen 1960-luvun Volkswagen Transporter T2:een, mutta tekniikkaa on paranneltu. Ulkonäkö on keulan muovimaskia lukuun ottamatta pysynyt lähes samana.
Kombin voimanlähteenä on vuodesta 2005 lähtien ollut uusi 1,4-litrainen Total Flex -moottori, jonka polttoaineena voidaan siis käyttää sekä bensiiniä että etanolia.
Varustelutasoja ovat Furgão (tavaramalli), Standard (9-paikkainen), Escolar (15-paikkainen) ja Lotacão (12-paikkainen). Kombi on yleisesti käytössä Brasilian koulukyydityksissä.
Alkusyksystä 2013 valmistaja ilmoitti lopettavansa auton tuotannon. Sitä valmistettiin loppuvuonna 2013 vielä 600 kappaleen erä, ennen kuin Brasilian vuodenvaihteessa muuttuvat turvamääräykset pakottavat lopettamaan mallin tuotannon. Syy valmistuksen lopettamiseen oli mallin poikkeuksellinen muotoilu; kuljettajan asettaminen auton etuakselin etupuolelle ei täyttänyt enää muuttuvia turvallisuusmääräyksiä.
Volkswagenin automallit
| --- | --- |
Nykyiset mallit:  Henkilöautot: Arteon ·  Atlas ·  Atlas Cross Sport ·  Bora (2018–) ·  C-Trek ·  Gol ·  Golf ·  ID.3 · ID.4 ·  ID.5 ·  ID.6 ·  Jetta ·  Lamando ·  Lavida ·  Passat ·  Phideon ·  Polo ·  Saveiro ·  T-Cross ·  T-Roc ·  Taigo ·  Taigun ·  Talagon ·  Tayron ·  Tharu ·  Tiguan ·  Touareg ·  Touran ·  up! ·  Viloran ·  Virtus  Hyötyajoneuvot: Amarok ·  Caddy ·  Crafter ·  Transporter
Lopetetut ilmajäähdytteiset mallit:  181 (Kurierwagen/Trekker/Thing/Safari) ·  1500/1600 (Typ 3) ·  411/412 (Typ 4) ·  Kupla (Typ 1) ·  Brasilia ·  Country Buggy (Sakbayan) ·  Hebmüller Cabriolet ·  Karmann Ghia ·  Kommandeurwagen ·  Kübelwagen ·  Schwimmwagen ·  SP2 ·  Type 18A ·  VW-Porsche 914
Lopetetut vesijäähdytteiset mallit:  Ameo ·  Apollo ·  Beetle ·  Bora ·  Citi Golf ·  CC ·  Corrado ·  Derby ·  Eos ·  Fox ·  Golf Plus ·  Golf Sportsvan ·  Iltis ·  K70 ·  LT ·  Lupo ·  New Beetle ·  Parati ·  Phaeton ·  Pointer/Logus ·  Routan ·  Scirocco (1974–1992) ·  Scirocco (2008–2017) ·  Sharan ·  SpaceFox ·  Taro ·  Vento
Konseptimallit:  1-Litre Concept ·  up!/space up!/space up! blue/E-Up!/Up! Lite ·  GX3 ·  Iroc ·  EcoRacer ·  Concept A ·  Concept R ·  New Beetle Ragster ·  EDAG Biwak ·  Microbus Concept ·  W12/Nardo ·  Stanley ·  Concept BlueSport
Tulevat mallit: 
Volkswagen-pohjaiset (asuntoautot, kit-carit, kilpa-autot):  Herbie ·  Formula Vee ·  Baja Bug ·  Meyers Manx ·  EMPI Imp ·  Westfalia Campervans
Vlieland (täsmennyssivu)

Vlieland tarkoittaa seuraavia asioita:
Vlieland, kunta Alankomaissa
Vlieland, kylä Pijnacker-Nootdorpissa Alankomaissa
M/S Vlieland, alankomaalainen katamaraani
Oost-Vlieland, kylä Vlielandin kunnassa Alankomaissa
West-Vlieland, entinen kylä Vlielandin kunnassa Alankomaissa
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Vlieland”, voi hakea sivunnimihaulla, laajalla sivunnimihaulla tai tekstihaulla.
Walter von Konow

Walter Emil Berndt von Konow (29. maaliskuuta 1866 Iisalmi – 24. heinäkuuta 1943 Sääksmäki) oli suomalainen von Konow -sukuun kuulunut museoasiantuntija.
Von Konowin vanhemmat olivat eversti Johan Emil von Konow ja Hilda Charlotta Amalia Tudeer. Hän valmistui filosofian kandidaatiksi 1892 ja toimi jonkin aikaa Haminan kadettikoulun historian opettajana ja sitten Turun kouluissa, muun muassa Heurlinin tyttökoulussa 1900-1925. Von Konow teki toisaalta merkittävän elämäntyön Turun kaupungin historiallisen museon intendenttinä 1896-1933, kartuttaen ja järjestäen museon kokoelmia. Museo tuli tunnetuksi muun muassa suomalaista asumiskulttuuria 1600-luvulta aina 1850-luvulle koskevista asuntojen sisustuksien esittelyistä. Von Konow hoiti myös museon kokoelmien luetteloinnin yksinään. Hänen vaikutuksensa museoharrastukseen laajemminkin oli huomattava. Von Konow julkaisi vuosien varrella useita museota koskevia opaskirjoja, kuten Tien opas Turun kaupungin historiallisessa museossa Turun linnassa jo vuonna 1907. Hänet tunnetaan myös laulujen sanoittajana. Von Konow kuoli naimattomana, säveltäjä Jean Sibelius oli hänen lapsuuden ystävänsä.
Von Konow oli aatelissäädyssä edustaja valtiopäivillä 1894. Maanviljelijä, valtiopäivämies Adolf Ferdinand von Konow oli hänen veljensä.
Walter Österberg

Johan Walter Österberg (18. joulukuuta 1887 Helsinki  – 11. lokakuuta 1936 Pietarsaari) oli juristi, joka toimi Pietarsaaren pormestarina.
Walter Österbergin vanhemmat olivat kirjansitoja Johannes Österberg ja Johanna Sofia (Hanna) Nyström ja puoliso vuodesta 1914 Karin Labbart. Österberg tuli ylioppilaaksi 1907 ja suoritti oikeustutkinnon 1911, varatuomarin arvon hän sai 1914. Hän toimi Pietarsaaren kaupunginvoutina 1911–1917, poliisimestarina 1918, vt. pormestarina 1919 ja vakinaisena pormestarina vuodesta 1920. Pietarsaaren kaupunginvaltuuston jäsen hän oli vuodesta 1929. Työuransa alkuvaiheessa Österberg toimi myös asianajajana.
Konala

| Konala> Kånala |
| --- | --- |

 Kaupungin kartta, jossa Konala korostettuna.  Helsingin kaupunginosat
Kaupunki:  Helsinki
Suurpiiri:  Läntinen suurpiiri
Kaupunginosa nro:  32
Pinta-ala:  2,36 km² 
Väkiluku:  6 438 (2019)
Osa-alueet:  –
Postinumero(t):  00390
Lähialueet:  Pitäjänmäki Malminkartano Kannelmäki
Konala (ruots. Kånala) on Helsingin kaupunginosa, jossa on noin 6 438  asukasta (2019)  ja noin 4 400 työpaikkaa (2010). Se kuuluu Pitäjänmäen peruspiiriin. Konala sijaitsee Luoteis-Helsingissä, Kehä I:n ja Pitäjänmäen pohjoispuolella, ja Malminkartanon sekä Kannelmäen länsipuolella. Se rajautuu etelässä Kehä I:een, idässä vihervyöhykkeeseen, joka erottaa Vihdintien varrella olevan teollisuusalueen Malminkartanosta, ja lännessä Espoon rajaan.
Asuntokanta koostuu lähinnä pienkerrostaloista ja omakotitaloista. Alueella on teollisuutta ja liikeyrityksiä sekä muun muassa painotalo Niini, kauppakeskus Ristikko ja S-Market Konala ja Cityvarasto. Vihdintien varrella on useita autoalan yrityksiä.
Konalan halki kulkeva Konalantie jakaa Konalan kahteen toisistaan poikkeavaan osaan. Konalantien itäpuolella on kerrostaloalue sekä teollisuutta ja yritystoimintaa. Tien länsipuoli on puolestaan omakotitalo- ja rivitaloaluetta. Konalan pohjoisosassa, Vihdintien ja Espooseen kuuluvan Uusmäen välissä on puutalovaltainen Lehtovuoren asuntoalue.
Konala on etenkin lapsiperheiden suosiossa. Konalassa sijaitsee Hilapellon puiston kaupunginosapuisto.
Konalan ala-aste toimii kahdessa erillisessä toimipisteessä. Riihipellonkujan päässä sijaitseva niin kutsuttu iso koulu perustettiin vuonna 1981 ja laaja peruskorjaus valmistui vuonna 2021. Koulurakennus on valkoinen matala rakennus ja siellä toimivat luokat 3–6 sekä erityisluokka. Peruskorjauksen yhteydessä uudistettiin myös koulun metsäinen piha. Hilapellon puiston kulmalla sijainnut, nyttemmin purettu Hilatien koulu eli niin kutsuttu pikkukoulu perustettiin vuonna 1990, ja siellä toimivat luokat 1–2. Tällä hetkellä (v. 2021) entisen Hilatien koulun paikalla on paviljonkirakennus, missä toimii 2 eskariryhmää sekä koulun 1-2-luokat.
Konalan Päiväkoti Karhi on rakennettu vuonna 1976 ja peruskorjattu vuonna 2003. Konalassa toimii myös yksityinen päiväkoti Lumi, joka perustettiin entisen Konalan kirkon tiloihin vuonna 2019. Alueelle on kaavoitettu myös uusi päiväkoti tulevalle uudelle asuinalueelle, mutta tämän toteutusaikataulusta ei ole päätöksiä.
Nimen etymologia

Saulo Kepsu on esittänyt, että Helsinki on saanut ensimmäiset asuttajansa Hämeestä. Yhtenä esimerkkinä hän esittelee Konala-nimen juontuvan nimestä Konhola, jolloin alueen asutus olisi alun perin peräisin Akaan pitäjän Konhon kylästä. Samansuuntaisen tulkinnan teki alun perin professori Heikki Ojansuu, jonka mukaan nimen kantamuoto olisi juuri Konhola, jossa konho merkitsisi samaa kuin konhopää 'suuripäinen'. Ruotsalaisia tuli alueelle muun Uudenmaan kolonisaation myötä keskiajalla.
Konalan nimi esiintyy vanhoissa asiakirjoissa muun muassa muodoissa Konalby (1540), Konnalby (1546), Konal (1547), Kånale (1556), Kona (1563), Kånala by (1564) ja Konalaby (1565). Suomalainen vastine Konala tuli viralliseen käyttöön vuonna 1949 ja kaupunginosan nimeksi vuonna 1959.
Historia

Konala liitettiin osana Pitäjänmäkeä Helsingin kaupunkiin vuoden 1946 suuressa alueliitoksessa. Pitäjänmäki kuului sitä ennen Helsingin maalaiskuntaan (nyk. Vantaa).
Nykyinen Konalan kaupunginosa käsittää pohjoisosan Helsingin pitäjään kuuluneesta Kånalan kylästä. Kylä oli isonjaon päättyessä vuonna 1776 jaettu kolmeen maakirjataloon, joista alettiin lohkoa asuntotontteja esikaupunkiasutusta varten rantaradan valmistuttua 1900-luvun ensimmäisellä vuosikymmenellä. Pitäjänmäen asemanseutu muodostettiin vuonna 1908 taajaväkiseksi yhdyskunnaksi, johon kuuluivat Kånalan ja Talin kylät. Alueen asutus säilyi luonteeltaan maaseutumaisena vuoden 1946 liitokseen saakka ja varsinaista kaupunkiasutusta sinne alkoi muodostua vasta vuonna 1949, jolloin se sai asemakaavan kadunnimineen.
Omaksi kaupunginosakseen (32.) Konala erotettiin vuonna 1959. Alueen talonpoikaistalot ovat säilyneet kadunnimissä Kolsarintie (Kolsar), Kyttäläntie (Skyttas), Ruosilantie (Rosas) ja Vähäntuvantie (Lillstuga). Vanhoja paikannimiä sisältyy myös kadunnimiin Sotilaspellontie (Soldatåker), Ristipellontie (Korsåker) ja Vuorikummuntie (Bergkulla). Vanha Hämeenkyläntie on Konalasta Hämeenkylään aikoinaan johtanut tie. Muutoin Konalan katujen nimet on mukailtu maatalouteen liittyvistä aiheista (muun muassa Kylväjäntie, Kyntäjäntie ja Tähkätie).
Liikennemelu

Helsingin kaupungin meluselvityksen mukaan valtaosa Konalaa on yli 55 dB:n melualueella. Konalassa tieliikenteen melua aiheuttavat Kehä I ja Vihdintie. Melutaso kuitenkin vaihtelee suuresti riippuen sijainnista ja Konalan sisäosiin teiden melu ei kantaudu.
Aiheesta muualla

Konala-seura ry
Wikimedia Commonsissa on kuvia tai muita tiedostoja aiheesta .
Wishkah

Wishkah on Yhdysvaltojen Washingtonin osavaltiossa sijaitsevan Chehalisjoen sivujoki. Se on noin 64 kilometriä pitkä. Joen valuma-alue sijaitsee Aberdeenin pohjoispuolella, Washingtonin rannikon tuntumassa Grays Harborin piirikunnan kaukaisilla maaseutualueilla. Joki kulkee piirikunnan läpi, ja yhtyy Aberdeenissa Chehalisjokeen.
Nimi Wishkah tulee chehalis-intiaanien sanasta hwish-kahl, joka tarkoittaa haisevaa vettä.
Nirvana-yhtyeen viimeinen livealbumi on nimeltään From the Muddy Banks of the Wishkah, joka viittaa aikaan, jolloin Kurt Cobain oman kertomansa mukaan asui kodittomana erään Wishkahjoen sillan alla. Tämä kokemus on myös kappaleen Something in the Way taustalla. Muun muassa Krist Novoselic ja Cobainin elämäkerran kirjoittanut Charles R. Cross ovat kuitenkin sanoneet tämän olleen pitkälti Cobainin kehittämä myytti. Kolmasosa Cobainin tuhkista ripoteltiin jokeen hänen kuolemansa jälkeen.
Wishpoosh

Wishpoosh oli Chinook-intiaanien tarun mukaan jättiläismajava, joka ei sallinut kenenkään kalastaa järvestään. Wispoosh kuoli lopulta pitkän taistelun jälkeen, kun taikurijumala Kojootti leikkasi pedon sydämen irti. Wispooshin ruumiin osista syntyi eri intiaaniheimoja, kun Kojootti paloitteli sen taistelun jälkeen.
Kulosaaren kirkko

| Kulosaaren kirkko |
| --- | --- |
 Kulosaaren kirkko.
Sijainti:  Werner Wirénin tie 6, Kulosaari, Helsinki
Koordinaatit:  60°11′05″N, 025°00′38″E
Hiippakunta:  Helsingin hiippakunta
Seurakunta:  Herttoniemen seurakunta
Rakentamisvuosi:  1935, kellotorni 1931
Suunnittelija:  Bertel Jung, kellotorni Armas Lindgren
Materiaali:  tiili ja betoni, kellotorni betoni
Istumapaikkoja:  170
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Kulosaaren kirkko on Kulosaaren kaupunginosassa Helsingissä sijaitseva kirkkorakennus. Silloisen Kulosaaren kunnan huvilakaupunkiin rakennettu kirkko on arkkitehti Bertel Jungin suunnittelema ja valmistunut 1935. Armas Lindgrenin suunnittelema kellotorni on valmistunut 1931. Kulosaaren kirkon suunnittelu oli aloitettu jo heti kunnan perustamisen jälkeen, aluksi tyydyttiin kuitenkin vuokratiloissa toimivaan huvilakirkkoon.
Kirkko, sen sisustus ja alkuperäinen esineistö ovat kulosaarelaisten taiteilijoiden tai heidän sukulaistensa suunnittelemia. Ne on saatu seurakuntalaisten lahjoituksina, osa esineistä on heidän tekemiään. Kokonaisuutta pidetään huvilakaupungin yhteisöllisyyden tuloksena. Kulosaaren huvilakaupunki kirkkoympäristöineen on yksi Suomen valtakunnallisesti merkittävistä rakennetuista kulttuuriympäristöistä.
Kirkko

Kulosaaren korkeimmalla kalliolla, Vapaamuurarivuorella kohoava tiilestä ja betonista rakennettu kirkko on perustyyliltään funktionalismia, mutta siinä on myös koristeellisia osia, kuten kattoratsastaja ja ulkorappaus.
Kirkon sisustuksen suunnitteli kuvataiteilija Antti Salmenlinna, joka oli arkkitehti Armas Lindgrenin vävy. Salmenlinna suunnitteli muun muassa kirkkosalin palkkikaton ja urkulehterin kaiteen. Myös katon ja triumfikaaren maalauskoristelut, saarnastuolin viereisen ikkunan lasimaalaus ja alttarivaatteet ovat hänen suunnittelemiaan.
Vuorisaarnaa kuvaavan alttaritaulun maalasi taiteilija William Lönnberg. Kipsiveistokset kirkkosalin peräseinällä ja ikkunalla ovat Suomen ensimmäisiin naiskuvanveistäjiin kuuluneen kulosaarelaisen Sigrid af Forsellesin tekemiä ja hänen omaistensa lahjoittamia. Alttariliinaan on kudottu silloisen Kulosaaren seurakunnan symboli, campanile eli kellotorni. Arkkitehti Bertel Jungin tytär, metallitaiteilija Gunilla Jung on suunnitellut hopeisen kastemaljan, kolehtihaavin ja virsinumerotaulun. Bertel Jungin veljentytär, tekstiilitaiteilija Dora Jung suunnitteli ensimmäisen messukasukkansa Kulosaaren kirkkoon. Myöhemmin 1970-luvulla kirkkoon on hankittu muun muassa kuvanveistäjä Tapio Junnon pronssiset kynttilänjalat ja alttarikrusifiksi.
Kirkon urut ovat saksalaisen Riegerin urkutehtaan valmistamat ja kulosaarelaisten laivanvarustajien Antti Wihurin ja Gustaf Thordénin lahjoittamat.
Kellotapuli

Kulosaareen oman kirkon paikka oli hyvissä ajoin valmiiksi katsottuna, vaikka rakentaminen lykkääntyikin kymmenellä vuodella. Pienen matkan päähän tulevan kirkon paikasta, kallion korkeimmalle kohdalle rakennettiin betoninen kellotapuli, jonka alustava suunnitelma oli arkkitehti Armas Lindgrenin. Lindgren kuoli vuonna 1929 ja hänen tyttärensä Helena Stenij teki suunnitelmat valmiiksi. Tapuli valmistui vuonna 1931. Kolme lahjoituksena saatua kirkonkelloa on viritetty Kulosaaressa asuneen säveltäjä Heikki Klemetin ohjein.
Huvilakirkko

Kulosaaren kunta erkani Helsingin maalaiskunnasta vuonna 1922. Kulosaaren seurakunta oli perustettu 1921 ja samana syksynä oli vuokrattu kirkkoa varten huvila Kulosaarentie 42:sta. Armas Lindgren suunnitteli siihen pienen kirkkosalin, kanslian ja kokoussalin sekä yläkertaan pappilan. Lindgrenin kuoltua Helena Stenij viimeisteli myös huvilakirkon suunnitelmat.
Aiheesta muualla

Kuvia tai muita tiedostoja aiheesta Kulosaaren kirkko Wikimedia Commonsissa
Kellotorni.
Vladimirin kuvernementti

Kuvernementin kartta.
Vladimirin kuvernementti (myös lääni, ven. Влади́мирская губе́рния, Vladimirskaja gubernija) oli hallintoalue Venäjällä vuosina 1796–1929. Sen pinta-ala oli 1900-luvun alussa 48 747 neliökilometriä. Asukkaita oli 1 515 700 henkeä (vuonna 1897). Kuvernementin hallinnollinen keskus oli Voronežin kaupunki.
Kuvernementin vaakuna.
Toinen kuvernementin kartta.
Moskovan kuvernementtiin kuulunut Vladimirin provinssi perustettiin vuonna 1708. Vuonna 1778 muodostettiin Vladimirin käskynhaltijakunta, joka vuonna 1796 muutettiin kuvernementiksi.
Vladimirin kuvernementti rajoittui pohjoisessa Jaroslavlin ja Kostroman, idässä Nižni Novgorodin, kaakossa Tambovin, etelässä Rjazanin, lännessä Moskovan ja luoteessa Tverin kuvernementteihin Vuodesta 1881 lähtien kuvernementtiin kuului 13 kihlakuntaa: Aleksandrov, Gorohovets, Jurjev-Polski, Kovrov, Melenki, Murom, Pereslavl-Zalesski, Pokrov, Sudogda, Šuja, Suzdal, Vjazniki ja Vladimir. Asukkaista oli vuoden 1897 väestönlaskennan mukaan 99,7 % venäläisiä.
Kuvernementti lakkautettiin vuonna 1929. Suurin osa siitä liitettiin Ivanovon teollisuusalueeseen.
Aiheesta muualla

Entsiklopedija Brokgauza i Jefrona (venäjäksi)
LEGO Ninjagon 8. tuotantokausi - Garmadonin pojat

Garmadonin pojat (engl. Sons of Garmadon) on animaatiosarjan Lego Ninjagon kahdeksas tuotantokausi, jossa ninjat saavat vastaansa moottoripyöräjengin nimeltä Garmadonin pojat. He palvovat Lloydin isän Garmadonin ilkeää puolta, ja haluavat herättää hänet kuolleista.
Jaksot

| # | Nimi | Ensiesitys Yhdysvalloissa | Suomen ensiesitys |
| --- | --- | --- | --- |
| 75 | "Petoksen naamio" (engl. The Mask of Deception) | 16. huhtikuuta 2018 | 11. toukokuuta 2018 |
Tuntematon rikollisjärjestö uhkaa Ninjagon kuninkaallista perhettä, ja ninjat kutsutaan suojelemaan prinsessaa ja tärkeää esinettä, johon kätkeytyy yliluonnollisia voimia.
| 76 | "Jadeprinsessa" (engl. The Jade Princess) | 23. huhtikuuta 2018 | 11. toukokuuta 2018 |
Garmadonin pojat hyökkäävät palatsiin ja varastavat toisenkin Oni-naamion. Ninjat pyytävät prinsessa Harumin mukaansa.
| 77 | "Oni ja lohikäärme" (engl. The Oni and the Dragon) | 30. huhtikuuta 2018 | 11. toukokuuta 2018 |
Prinsessa Harumi totuttelee eloon ninjojen seurassa. Lloyd ja Jay etsivät tietoa Oni-naamioista. Cole ja Zane yrittävät soluttautua Garmadonin poikiin.
| 78 | "Snake Jaguar" (engl. Snake Jaguar) | 7. toukokuuta 2018 | 11. toukokuuta 2018 |
Zane (eli Snake Jaguar) joutuu osallistumaan vaaralliseen moottoripyöräajeluun päästäkseen mukaan Garmadonin poikiin.
| 79 | "Kuolleen miehen myrsky" (engl. Dead Man's Squall) | 14. toukokuuta 2018 | 11. toukokuuta 2018 |
Zane on kärsinyt kovia taistelussa herra E:n kanssa. Ninjat joutuvat pakenemaan Destiny's Bountylla. Heille selviää, että Zanen nauhoittama keskustelu saattaa paljastaa, missä Hiljainen on.
| 80 | "Hiljainen" (engl. The Quiet One) | 21. toukokuuta 2018 | 11. toukokuuta 2018 |
Lloyd ja Harumi vaeltavat syvällä viidakossa ja etsivät kolmatta Oni-naamiota. Muut ninjat yrittävät korjata Destiny's Bountya ja löytävät jotakin yllättävää.
| 81 | "Naamiopeli" (engl. Game of Masks) | 22. toukokuuta 2018 | 11. toukokuuta 2018 |
Lloyd ja Harumi etsivät viimeistä naamiota Oni-temppelistä. Muut ninjat joutuvat vangeiksi ja saavat selville prinsessa Harumin pahan juonen.
| 82 | "Pahuuden porteilla" (engl. Dread on Arrival) | 23. toukokuuta 2018 | 11. toukokuuta 2018 |
Ninjat pyytävät Ninjagon poliisipäälliköltä apua Lloydin pelastamiseksi ja estävät Harumin yrityksen herättää lordi Garmadon henkiin.
| 83 | "Todellinen voima" (engl. True Potential) | 24. toukokuuta 2018 | 11. toukokuuta 2018 |
Ninjat luulevat jo pelastaneensa tilanteen, mutta lordi Garmadon palaakin Ninjagoon ja vapauttaa Harumin. Harumi yllyttää Garmadonia hankkimaan käyttöönsä todellisen voimansa. Se onnistuu, jos Garmadon voittaa pahimman esteensä, oman poikansa Lloydin.
| 84 | "Jättiläisuhka Ninjagossa" (engl. Big Trouble, Little Ninjago) | 25. toukokuuta 2018 | 11. toukokuuta 2018 |
Ninjat yrittävät pelastaa Lloydin. Lordi Garmadon on vahvempi kuin koskaan ja luo valtavan jättiläisen, jonka avulla hän yrittää voittaa ninjat ja saada Ninjagon hallintaansa.
Ääninäyttelijät

| Rooli | Alkuperäinen ääni | Suomenkielinen ääni |
| --- | --- | --- |
| Lloyd | Samuel Vincent | Henri Piispanen |
| Jay | Michael Adamthwaite | Petrus Kähkönen |
| Kai | Vincent Tong | Joonathan Kettunen |
| Zane | Brent Miller | Ilkka Villi |
| Cole | Kirby Morrow | Osku Ärilä |
| Nya | Kelly Metzger  | Henni-Liisa Stam |
| Sensei Wu | Paul Dobson | Santtu Karvonen |
| Misako | Kathleen Barr | Tarja Alexander |
| Lordi Garmadon | Mark Oliver | Kalle Chydenius |
| Harumi | Britt McKillip | Pihla Pohjolainen |
| Herra E | Brent Miller | Matti Laitinen |
| Killow | Garry Chalk | Markus Bäckman |
| Ultra Violetti | Maggie Blue O'Hara | Pinja Hanski |
| P.I.X.A.L | Jennifer Hayward | Ella Pyhältö |
| Dareth | Alan Marriott | Ilkka Villi |
| Mystake | Tabitha St. Germain | Ella Pyhältö |
Kosovon superliiga

Kosovon superliiga on Kosovon jalkapallon pääsarja. Vuosina 1945–1999 pelattiin erillistä Kosovon Jugoslavian osavaltiosarjaa. Kosovon omaa mestaruussarjaa on pelattu vuodesta 1999 UNMIK-hallinnon perustamisesta lähtien.
Sarjan järjestää Kosovon jalkapalloliitto ja tällä hetkellä siihen kuuluu 12 joukkuetta, jotka pelaavat keskenään kaksinkertaisen sarjan. Kauden päätteeksi kolme heikoiten sijoittunutta joukkuetta putoaa toiseksi korkeimmalle sarjatasolle, joka on nimeltään Liga e Parë.
Joukkueet kaudella 2019–2020

KF Ballkani (Suva Reka)
KF Drenica (Skënderaj)
KF Drita (Gjilan)
KF Dukagjini (Klina)
KF Ferizaj (Ferizaj)
KF Feronikeli (Drenas)
KF Flamurtari (Pristina)
KF Gjilani (Gjilan)
KF Llapi (Podujevë)
KF Pristina (Pristina)
KF Trepça'89 (Mitrovica)
KF Vushtrria (Vučitrn)
Mestarit

2018/19 – KF Feronikeli, Drenas
2017/18 – KF Drita, Gjilan
2016/17 – KF Trepça'89, Mitrovica
2015/16 – KF Feronikeli, Drenas
2014/15 – KF Feronikeli, Drenas
2013/14 – KF Kosova Vushtrri, Vushtrri
2012/13 – KF Pristina, Pristina
2011/12 – KF Pristina, Pristina
2010/11 – KF Hysi, Podujevo
2009/10 – KF Trepça, Mitrovica
2008/09 – KF Pristina, Pristina
2007/08 – KF Pristina, Pristina
2006/07 – KF Besa, Peja
2005/06 – KF Besa, Peja
2004/05 – KF Besa, Peja
2003/04 – KF Pristina, Pristina
2002/03 – KF Drita, Gjilan
2001/02 – KF Besiana, Podujeva
2000/01 – KF Pristina, Pristina
1999/00 – KF Pristina, Pristina
Wang Hao

Wang Hao voi viitata seuraaviin henkilöihin:
Hao Wang kiinalais-yhdysvaltalainen loogikko, filosofi ja matemaatikko
Wang Hao, kiinalainen pöytätennispelaaja
Wang Hao, kiinalainen shakin suurmestari
Wang Hao, kiinalainen kilpakävelijä
Wang Hao, kiinalainen uimahyppääjä
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Wang Hao”, voi hakea sivunnimihaulla, laajalla sivunnimihaulla tai tekstihaulla.
Koosa jõgi

| Koosa jõgi |
| --- | --- |
Maat:  Viro
Maakunnat:  Tartumaa
Kunnat:  Peipsiäären kunta
Vesistöalue ja valuma-alueen tietoja
Päävesistöalue:  Narvanjoen vesistöalue
Valuma-alue:  Koosa jõen valuma-alue
Pinta-ala:  208,5 km²  
Joen uoman kohteita
Alkulähde:  Emajoki
 :  58.3942°N, 27.1428°E
Laskupaikka:  Peipsijärvi Peipsiääre, Praagu
 :  58.4517°N, 27.2433°E
Sivu-uomat:  Kargaja jõgi
Mittaustietoja
Lähdekorkeus:  noin 30,1 m  mpy. 
Laskukorkeus:  30 m  mpy. 
Korkeusero:  0,1 m
Pituus:  10,7 km  
Kaltevuus:  0,01 m/km
Muuta
Koosa jõgi on Virossa Tartumaalla Peipsiääressä virtaava 10,7 kilometriä pitkä joki, joka on samalla sekä Emajoen sivuhaara että sen suistohaara. Joki laskee Peipsijärven pohjoisosan länsirantaan Praagan pohjoispuolelle.
Joen kulku

Koosa jõgi alkaa haarautumalla Emajoesta kohti pohjoista huomattavasti pääuomaa kapeampana uomana. Uoman keskimääräinen pudotus on vain joitakin senttimetrejä, joten sen virtaama syntyy joko Emajoen yläjuoksun paineesta, vallitsevasta tuulesta tai Peipsijärven vedenpinnan muutoksista esimerkiksi matala- tai korkeapaineessa. Vesi voi siis virrata kumpaan suuntaan hyvänsä. Koosa jõen loppuosa on kuitenkin leveämpi kuin sen yläjuoksu. Se näyttäisi yhtyvän luoteesta tulevaan ja sitä huomattavasti leveämpään Kargaja jõen uomaan, mutta viranomaistiedoissa uoman alajuoksua kohdellaan kuitenkin Koosa jõen pääuomana. Joen leveämpi loppuosa on kolme kilometriä pitkä ja sitä kutsutaan myös Lagina jõeksi . Koska Koosa jõella on Peipsijärvellä oma joensuu, on se katsottu olevan oma jokensa. Se voidaan myös tulkita olevan toinen Emajoen suuhaaroista, joka laskee Peipsijärveen 1,5 kilometriä pohjoisemmaksi kuin toinen suuhaara. Kargaja jõgi on sen ainoa sivujoki.